กรมศุลกากร ออก 3 มาตรการ ช่วยเหลือประชาชนและผู้ประกอบการ จากการแพร่ระบาดของโรคโควิด-19 ระลอกใหม่
นายพชร อนันตศิลป์ อธิบดีกรมศุลกากร เปิดเผยว่า กรมศุลกากร  ออกมาตรการเพื่อช่วยเหลือประชาชนและผู้ประกอบการที่ได้รับผลกระทบจากสถานการณ์การแพร่ระบาดของโรคโควิด-19 รวม 3 มาตรการ ประกอบด้วย มาตรการแรก การอำนวยความสะดวกให้ผู้ประกอบการ สามารถใช้สำเนาภาพถ่ายหนังสือรับรองถิ่นกำเนิดสินค้า เพื่อขอใช้ผ่อนผันในการปฏิบัติพิธีการศุลกากร ยกเว้นอากรและลดอัตราศุลกากร ภายใต้เขตการค้าเสรี โดยจะต้องยื่นต้นฉบับรับรองถิ่นกำเนิดสินค้าตัวจริง ภายใน 30 วัน นับแต่วันที่ตรวจปล่อยสินค้าออกจากอารักขาศุลกากร หากไม่สามารถนำต้นฉบับมาแสดงภายในกำหนดเวลาดังกล่าว เนื่องจากติดปัญหาการแพร่ระบาดของโรคโควิด-19 ให้ยื่นคำร้องล่วงหน้าก่อนครบกำหนดไม่น้อยกว่า 7 วันทำการ เพื่อทำการขยายระยะเวลา โดยมีผลจนถึงวันที่ 31 มีนาคม 2564 มาตรการที่ 2 การขยายเวลาการอนุญาตตัวแทนออกของ /ผู้ปฏิบัติงานเกี่ยวกับการออกของที่หมดอายุตั้งแต่วันที่ 1 มกราคม - 30 มิถุนายน 2564 ให้หมดอายุในวันที่ 30 มิถุนายน 2564 โดยสามารถยื่นคำขอต่ออายุได้ใหม่ ตั้งแต่วันที่ 1 มิถุนายน 2564 เป็นต้นไปมาตรการสุดท้าย การกำหนดหลักเกณฑ์ วิธีการและเงื่อนไขการปฏิบัติพิธีการศุลกากรในการยกเว้นอากรศุลกากรสำหรับของที่นำเข้ามาเพื่อใช้รักษา วินิจฉัย หรือป้องกันโรคโควิด-19 เพื่อให้การจัดทำข้อมูลใบขนสินค้าขาเข้า และการยกเว้นอากรศุลกากรเป็นไปด้วยความถูกต้อง โดยมีผลบังคับใช้จนถึงวันที่ 31 มีนาคม 2564